РЕГЛАМЕНТ (ЕО) № 1183/2007 НА СЪВЕТА
от 18 септември 2007 г.
за изменение и актуализиране на Регламент (ЕО) № 1334/2000 за въвеждане режим на Общността за контрол на износа на стоки и технологии с възможна двойна употреба
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Регламент (ЕО) № 1334/2000 (1) на Съвета изисква стоките с възможна двойна употреба (включително програмни продукти и технологии) да бъдат предмет на ефективен контрол, когато се изнасят от Общността.
(2)
С цел да се даде възможност на държавите-членки и на Общността да изпълнят своите международни ангажименти, в приложение I към Регламент (ЕО) № 1334/2000 се установява общият списък на стоки и технологии с възможна двойна употреба, посочен в член 3 от споменатия регламент, с който се въвеждат международните договорености относно контрол на стоки с възможна двойна употреба, включително Споразумението от Васенаар, Режима за контрол върху ракетните технологии (MTCR), Групата на ядрените доставчици (NSG), Австралийската група и Конвенцията за химическите оръжия (CWC).
(3)
В член 11 от Регламент (ЕО) №1334/2000 се предвижда приложения I и IV да бъдат актуализирани съобразно съответните задължения и ангажименти и всички промени в тях, които всяка държава-членка е поела като член на международните режими за неразпространение и договореностите за контрол върху износа, или чрез ратификация на съответните международни договори.
(4)
Приложения I и IV към Регламент (ЕО) № 1334/2000 следва да бъдат изменени, за да се вземат предвид промените, приети със Споразумението от Васенаар, Австралийската група, MTCR и NSG вследствие на промените, направени в посочените приложения с Регламент (ЕО) № 394/2006.
(5)
С оглед улесняване на справките на органите за контрол върху износа и операторите следва да се публикува актуализирана и консолидирана версия на приложенията към Регламент (ЕО) № 1334/2000.
(6)
Регламент (ЕО) № 1334/2000 следва съответно да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (EO) № 1334/2000 се заменят с текста на приложението към настоящия регламент.
Член 2
Настоящият регламент влиза в сила на тридесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 септември 2007 г.